Amsterdamissa ajettiin tiistaina neljän aikaan aamuyöstä pakettiauto päin rakennusta, jossa sijaitsee suuren De Telegraaf -iltapäivälehden toimitus.

Hollannin poliisin mukaan teko vaikuttaa tahalliselta, mutta motiivista ei ole tietoa. Pakettiauton kuljettaja ehti paeta paikalta ennen poliisin saapumista.

Lehden julkaisemalla videolla näkyy, kun mies ajaa valkoisella pakettiautolla päin toimitusrakennuksen seinää kahdesti. Sen jälkeen mies lähtee ulos autosta, sytyttää auton tuleen ja kävelee toiselle autolle. Kadulla odottanut auto ajaa pois paikalta.

Hollannin pääministeri Mark Rutte kutsui tapausta lyönniksi lehdistönvapauden kasvoille ja maan demokratialle. Rutte lupasi, että poliisit tekevät kaikkensa, jotta tekijä tai tekijät löytyvät.

Tapauksen ei uskota liittyvän ääriliikkeisiin.

De Telegraaf on rikoksiin, urheiluun ja juoruihin erikoistunut lehti, jonka levikki on maan suurimpia.

Päätoimittaja Paul Jansen sanoi tiistaina, että on selvää, ettei lehdellä ole kaikkialla ystäviä.

– Lehdellä on vahva näkemys ja teemme hyvää tutkivaa journalismia esimerkiksi rikollisuudesta. Ei ole salaisuus, että lehteä ja yksittäisiä journalisteja on uhattu.

Jansenin mukaan tekijät haluavat pelotella mutta heille ei saa antaa periksi.

Viime viikolla Panomara (siirryt toiseen palveluun)- ja Nieuwe Revu -lehtiä vastaan tehtiin isku panssaritorjunta-aseella. Uutissivuston mukaan teosta epäillään moottoripyöräjengiin kuulunutta miestä. Kukaan ei loukkaantunut.

Kahdella tapauksella ei tiettävästi ole yhteyttä toisiinsa.

Lähteet: AP, STT, AFP